CELEX: 32014R0176
Language: lt
Date: 2014-02-25 00:00:00
Title: 2014 m. vasario 25 d. Komisijos reglamentas (ES) Nr. 176/2014, kuriuo iš dalies keičiamas Reglamentas (ES) Nr. 1031/2010, kad būtų nustatyti 2013–2020 m. aukcionuose parduotinų šiltnamio efektą sukeliančių dujų apyvartinių taršos leidimų skaičiai  Tekstas svarbus EEE

26.2.2014   
            
            
               LT
            
            
               Europos Sąjungos oficialusis leidinys
            
            
               L 56/11
            
         
      KOMISIJOS REGLAMENTAS (ES) Nr. 176/2014
   2014 m. vasario 25 d.
   kuriuo iš dalies keičiamas Reglamentas (ES) Nr. 1031/2010, kad būtų nustatyti 2013–2020 m. aukcionuose parduotinų šiltnamio efektą sukeliančių dujų apyvartinių taršos leidimų skaičiai
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. spalio 13 d. Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje ir iš dalies keičiančią Tarybos direktyvą 96/61/EB (1), ypač į jos 3d straipsnio 3 dalį ir 10 straipsnio 4 dalį,
   kadangi:
   
               (1)
            
            
               Direktyvoje 2003/87/EB numatyta, kad turi būti nustatyti aukcionų terminai, administravimas ir kiti aspektai, taip siekiant užtikrinti, kad jie būtų rengiami atvirai, skaidriai, suderintai ir nediskriminuojant. Joje taip pat numatyta, kad Komisija turi stebėti anglies dioksido rinkos veikimą;
            
         
               (2)
            
            
               Komisijos reglamente (ES) Nr. 1031/2010 (2) nustatyti kasmet aukcionuose parduotinų apyvartinių taršos leidimų (ATL) skaičiai, iš jų atėmus tais pačiais metais iš bendro Sąjungos ATL kiekio nemokamai paskirstomus ATL. Komisijos reglamentu (ES) Nr. 1210/2011 (3) nuspręsta nukrypti nuo įprastinio aukcionų tvarkaraščio, kad būtų nustatytas anksčiau, t. y. iki 2013 m., parduotinų ATL skaičius, atitinkamai sumažinant 2013 m. ir 2014 m. parduotinų ATL skaičių; taip visų pirma siekta užtikrinti sklandų perėjimą nuo antrojo prie trečiojo prekybos laikotarpio, deramai atsižvelgiant į poreikį apsidrausti nuo rizikos, susijusios su reikalavimų laikymusi trečiojo prekybos laikotarpio pradžioje. Šie metiniai ATL kiekiai nustatyti remiantis veiksniais, kurie vertinimo metu lėmė ATL pasiūlą ir paklausą, ir darant prielaidą, kad ekonomika atsigauna;
            
         
               (3)
            
            
               reikėtų atsižvelgti į išskirtinius ATL pasiūlos ir paklausos pusiausvyrą lemiančių veiksnių pasikeitimus, būtent – vėl sulėtėjusį ekonomikos tempą, laikinus elementus, tiesiogiai susijusius su perėjimu į trečiąjį prekybos laikotarpį, įskaitant didėjantį skaičių nepanaudotų antrojo prekybos laikotarpio ATL, skirtų atitikčiai tuo laikotarpiu, vis didėjantį patvirtintų išmetamųjų teršalų mažinimo vienetų ir vykdant išmetamųjų teršalų mažinimo projektus pagal švarios plėtros mechanizmą arba pagal bendrojo įgyvendinimo nuostatas gautų išmetamųjų teršalų mažinimo vienetų, kurių gali atsisakyti apyvartinių taršos leidimų prekybos sistemoje dalyvaujantys veiklos vykdytojai, skaičių, apyvartinių taršos leidimų iš trečiojo prekybos laikotarpio naujų rinkos dalyvių rezervo pakeitimą į pinigines lėšas siekiant paremti anglies dioksido surinkimo ir sekvestracijos parodomuosius projektus ir novatoriškas atsinaujinančiosios energijos technologijas (NER300) pagal Komisijos sprendimą 2010/670/ES (4), taip pat antrojo prekybos laikotarpio naujų rinkos dalyvių rezerve buvusių nebereikalingų ATL išleidimą į apyvartą. Nors visiems šiems veiksmams būdingas tam tikras neapibrėžtumas, svarbu laiku atitinkamai pakoreguoti metinius 2014–2020 m. parduotinų ATL skaičius;
            
         
               (4)
            
            
               svarbus kovos su klimato kaita politikos tikslas – mažinti anglies dioksido nutekėjimo riziką (dėl jo trečiosiose šalyse, kuriose pramonei netaikomi panašūs išmetamo anglies dioksido kiekio apribojimai, didėja išmetamas šiltnamio efektą sukeliančių dujų kiekis) ir vengti, kad tam tikri tarptautiniu lygmeniu konkuruojantys daug energijos suvartojantys ES sektoriai ar pasektoriai atsidurtų ekonomiškai nepalankioje padėtyje. Todėl Komisija, remdamasi prielaidomis, kurios lieka galioti nuo 2014 m. sausio mėn., išanalizavo, kokio aukcionų tvarkaraščio persvarstymo poveikio konkurencinėms daug energijos suvartojančių sektorių sąlygoms galima tikėtis (5). Poveikio vertinime pažymėta, kad Direktyva 2003/87/EB nustatytos priemonės (įskaitant tolesnį nemokamų ATL skyrimą ir sektorių, kuriuose esama anglies dioksido nutekėjimo rizikos, sąrašo priėmimą), skirtos anglies nutekėjimo rizikai daug energijos suvartojančiose sektoriuose mažinti. Aukcionų tvarkaraščio persvarstymas neturi poveikio kasmet nemokamai paskirstomų ATL skaičiui arba bendram didžiausiam ATL skaičiui laikotarpiu nuo 2013 m. Nors potencialus poveikis su anglies dioksidu susijusioms išlaidoms laikui bėgant gali pasiskirstyti ir kitaip, poveikio vertinime tikimasi, kad tos išlaidos išliks tokio paties lygio, kaip vidutinės anglies dioksido kainos, numatytos Komisijos poveikio vertinime, pridėtame prie 2020 metams numatytų Sąjungos klimato kaitos ir atsinaujinančiosios energijos tikslų įgyvendinimo priemonių rinkinio (6), ir paskesnėje analizėje (7);
            
         
               (5)
            
            
               kadangi ATL, parduotinų aukcionuose kiekvienais 2014–2016 m. laikotarpio metais, skaičius sumažėjo, atitinkamai turėtų būti sumažintos ir valstybės narės, kuri nedalyvauja vykdant bendruosius veiksmus, paskirtos aukciono platformos vykdomuose atskiruose aukcionuose parduotino ATL skaičiaus ribos;
            
         
               (6)
            
            
               todėl Reglamentas (ES) Nr. 1031/2010 turėtų būti atitinkamai iš dalies pakeistas;
            
         
               (7)
            
            
               norint, kad šis reglamentas būtų taikomas aukcionams, vykdomiems nuo 2014 m., ir užtikrinti tinkamą anglies dioksido rinkos veikimą, taip pat siekiant, kad aukcionai būtų prognozuojami, jis turėtų įsigalioti nedelsiant;
            
         
               (8)
            
            
               šiame reglamente nustatytos priemonės atitinka Klimato kaitos komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Reglamentas (ES) Nr. 1031/2010 iš dalies keičiamas taip:
   
               1.
            
            
               Po 10 straipsnio 2 dalies antros pastraipos įterpiamos tokios pastraipos:
               „Pagal šios dalies pirmą arba antrą pastraipas nustatytas konkrečiais 2014–2016 m. laikotarpio metais aukcionuose parduotinų apyvartinių taršos leidimų skaičius sumažinamas tokiu apyvartinių taršos leidimų skaičiumi, koks tiems metams nustatytas šio reglamento IV priedo lentelės antroje skiltyje.
               Jei 2014 m. IV priede nustatytas atimamas skaičius negali būti paskirstytas per ilgesnį nei devynių mėn. laikotarpį, jis sumažinamas 100 mln. apyvartinių taršos leidimų ir vėliau kiekvienu metų ketvirčiu – dar tokiu pat skaičiumi. Tokiu atveju 2015 ir 2016 m. atimamas skaičius atitinkamai pakoreguojamas lygiomis dalimis.
               Pagal šios dalies pirmą arba antrą pastraipas nustatytas konkrečiais 2019–2020 m. laikotarpio metais aukcionuose parduotinų apyvartinių taršos leidimų skaičius padidinamas tokiu apyvartinių taršos leidimų skaičiumi, koks tiems metams nustatytas šio reglamento IV priedo lentelės trečioje skiltyje.
               Nepažeidžiant direktyvos 10c straipsnio 2 dalies pirmo sakinio, tose valstybėse narėse, kurios taiko direktyvos 10c straipsnį, bendras apyvartinių taršos leidimų skaičius, aukcionuose parduotinas atitinkamais metais, po šio reglamento IV priedo lentelės antroje skiltyje nustatytos korekcijos yra ne mažesnis už pereinamojo laikotarpio ATL, kurie tais pačiais metais turi būti nemokomai paskirstyti elektros energijos gamybos įrenginiams, skaičių.
               Jei būtina, bendras valstybės narės, kuri taiko direktyvos 10c straipsnį, atitinkamais 2014–2016 m. laikotarpio metais aukcionuose parduotinų apyvartinių taršos leidimų skaičius atitinkamai padidinamas. Jei bendras aukcionuose parduotinų apyvartinių taršos leidimų skaičius padidinamas pagal ankstesnį sakinį, jis tiek pat vėliau sumažinamas siekiant užtikrinti paskirstymą pagal šios dalies pirmą pastraipą. Šio reglamento IV priedo lentelės antroje ir trečiose skiltyse nurodyti aukcionuose parduotinų apyvartinių taršos leidimų skaičiai pakoreguojami atsižvelgiant į tokį padidinimą ir sumažinimą.“
            
         
               2.
            
            
               Paskutinis 32 straipsnio 1 dalies sakinys pakeičiamas taip:
               „Tačiau apyvartinių taršos leidimų, kuriems taikomas Direktyvos 2003/87/EB III skyrius, skaičius, parduodamas atskiruose tų aukciono platformų 2014–2016 m. vykdomuose aukcionuose, yra ne didesnis kaip du milijonai apyvartinių taršos leidimų.“
            
         
               3.
            
            
               Po III priedo įterpiamas šis priedas:
               
                  „IV PRIEDAS
                  
                     2013–2020 m. aukcionuose parduotinų apyvartinių taršos leidimų skaičiaus (mln.) korekcijos, nurodytos 10 straipsnio 2 dalyje
                  
                  
                              Metai
                           
                           
                              Atimamas skaičius
                           
                           
                              Pridedamas skaičius
                           
                        
                              2013 m.
                           
                           
                               
                           
                           
                               
                           
                        
                              2014 m.
                           
                           
                              400
                           
                           
                               
                           
                        
                              2015 m.
                           
                           
                              300
                           
                           
                               
                           
                        
                              2016 m.
                           
                           
                              200
                           
                           
                               
                           
                        
                              2017 m.
                           
                           
                               
                           
                           
                               
                           
                        
                              2018 m.
                           
                           
                               
                           
                           
                               
                           
                        
                              2019 m.
                           
                           
                               
                           
                           
                              300
                           
                        
                              2020 m.
                           
                           
                               
                           
                           
                              600“
                           
                        
            
         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje 2014 m. vasario 25 d.
      
         
            Komisijos vardu
         
         
            Pirmininkas
         
         José Manuel BARROSO
         
      
   
   
      (1)  OL L 275, 2003 10 25, p. 32.
   
      (2)  2010 m. lapkričio 12 d. Komisijos reglamentas (ES) Nr. 1031/2010 dėl šiltnamio efektą sukeliančių dujų apyvartinių taršos leidimų pardavimo aukcione pagal Europos Parlamento ir Tarybos direktyvą 2003/87/EB, nustatančią šiltnamio efektą sukeliančių dujų emisijos leidimų sistemą Bendrijoje, terminų, administravimo ir kitų aspektų (OL L 302, 2010 11 18, p. 1).
   
      (3)  2011 m. lapkričio 23 d. Komisijos reglamentas (ES) Nr. 1210/2011, kuriuo iš dalies keičiamas Reglamentas (ES) Nr. 1031/2010, kad visų pirma būtų nustatytas iki 2013 m. aukcionuose parduotinų šiltnamio efektą sukeliančių dujų apyvartinių taršos leidimų skaičius (OL L 308, 2011 11 24, p. 2).
   
      (4)  2010 m. lapkričio 3 d. Komisijos sprendimas 2010/670/ES, kuriuo nustatomi komercinių parodomųjų projektų, kuriais siekiama užtikrinti aplinkai nežalingą CO2 surinkimą ir geologinį saugojimą, taip pat inovacinių atsinaujinančių išteklių energijos technologijų naudojimo pagal Europos Parlamento ir Tarybos direktyva 2003/87/EB nustatytą Bendrijos šiltnamio efektą sukeliančių dujų apyvartinių taršos leidimų prekybos sistemą, finansavimo kriterijai ir priemonės (OL L 290, 2010 11 6, p. 39).
   
      (5)  Proporcingas poveikio vertinimas, pridėtas prie 2014 m. vasario 25 d. Komisijos reglamento (ES) Nr. 176/2014, kuriuo iš dalies keičiamas Reglamentas (ES) Nr. 1031/2010, kad būtų nustatyti 2013–2020 m. aukcionuose parduotinų šiltnamio efektą sukeliančių dujų apyvartinių taršos leidimų skaičiai; jį galima rasti http://ec.europa.eu/clima/policies/ets/cap/auctioning/docs/swd_2012_xx2_en.pdf.
   
      (6)  http://ec.europa.eu/energy/climate_actions/doc/2008_res_ia_en.pdf
   
      (7)  Komunikatas „Galimybių sumažinti išmetamųjų šiltnamio efektą sukeliančių dujų kiekį daugiau nei 20 % analizė ir anglies dioksido nutekėjimo rizikos vertinimas“ (COM(2010) 265 galutinis).